Diari Oficial de la Generalitat Valenciana


Sumari del DOGV 2597, del 02-10-1995 (1995/836296)

ORDRE de 26 de setembre de 1995, de la Conselleria de Treball i Afers Socials, per la qual s'estableix un programa integrat de mesures de foment d'ocupació per a la comarca de la Costera (PIMFECO).
-----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/09/26/(1)/dof/vci/html**

### Dades del document

Número de DOGV
:   2597

Data del DOGV
:   02-10-1995

Secció del DOGV
:   DISPOSICIONS GENERALS

Número del document
:   1995/836296


Data del document
:   26-09-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 26 de setembre de 1995, de la Conselleria de Treball i Afers Socials, per la qual s'estableix un programa integrat de mesures de foment d'ocupació per a la comarca de la Costera (PIMFECO).   
La crisi del sector tèxtil a la comarca de la Costera ha afectat l'ocupació de forma negativa.  
Per això, la Generalitat Valenciana ha adoptat una sèrie de mesures la finalitat última de les quals és recuperar el teixit productiu de la zona.  
Les esmentades mesures integren un programa de foment d'ocupació i de formació professional ocupacional, ofertat per la Conselleria de Treball i Afers Socials als ajuntaments, empleadors i treballadors de la comarca de la Costera.  
Per això, i fent ús de les facultats que tinc atribuïdes per la Llei 5/1983, de 30 de desembre, de Govern Valencià i per la Llei d'Hisenda Pública de la Generalitat Valenciana  
ORDENE  
Article primer  
S'estableix un programa integrat de diverses mesures de foment d'ocupació que, en una primera fase i a curt termini, atenue la greu situació d'ocupació en la comarca de la Costera com a conseqüència de la crisi industrial del seu sector tèxtil i que propicie, a mitjan termini, la creació de teixit productiu suficient.  
Article segon. Destinataris  
Per una part, seran beneficiaris d'aquestes ajudes els empleadors que contracten treballadors, aturats de la comarca de la Costera, preferentment excedentaris d'empreses en crisi del seu sector tèxtil. Així mateix, podran ser beneficiaris els esmentats treballadors quan es constituïsquen com a autònoms pel seu compte o quan s'incorporen com a socis a una cooperativa o a una societat anònima laboral i aquestes mateixes entitats en els supòsits inclosos en l'article tercer.  
Per una altra, ho seran també els ajuntaments de la Costera, així com els seus organismes autònoms i les empreses públiques de caràcter local que promoguen o que tinguen participació en empreses públiques a fi de crear llocs de treball.  
Article tercer. Ajudes i documentació  
A) A la contractació:  
- Ajudes:  
1. Els empleadors que contracten treballadors aturats per temps indefinit i a jornada completa podran obtenir un milió de pessetes per contracte de treball.  
2. Els empleadors que contracten treballadors aturats per temps determinat de dos anys de duració i a jornada completa podran obtenir cinc-centes mil pessetes per contracte de treball.  
- Documentació:  
Els empleadors, per a obtenir ajudes a la contractació, hauran de presentar una sol·licitud en el model establit a aquest efecte, a la qual adjuntaran la documentació que a continuació s'especifica:  
1. Còpia del NIF.  
2. La que acredite la seua personalitat: DNI o, en el cas que siguen persones jurídiques, una còpia del document constitutiu degudament registrat.  
3. Còpia del DNI i acreditació prèvia d'atur de desocupació dels treballadors contractats i, si s'escau, una còpia de la resolució de l'aprovació de l'expedient de regulació d'ocupació.  
4. Còpia o fotocòpia compulsada dels contractes de treball, que s'hauran de formalitzar per escrit, visats per l'oficina d'ocupació corresponent.  
5. Còpia de l'alta dels treballadors contractats en la Seguretat Social.  
6. Declaració jurada, o promesa, de no haver amortitzat llocs de treball en l'any anterior en virtut d'acomiadament improcedent, d'expedient de regulació d'ocupació d'extinció dels contractes temporals o de conciliació administrativa o judicial.  
7. Justificació d'estar al corrent en les obligacions fiscals i amb la Seguretat Social.  
B) Empreses d'economia social: cooperatives i societats anònimes laborals.  
- Ajudes:  
1. Podran obtenir 750.000 pessetes per cada treballador que la constituïsca o que s'incorpore a elles, com a soci de treball.  
2. Quan utilitzen béns d'equip o maquinària procedent d'alguna de les empreses del sector tèxtil que hagen presentat un expedient de regulació d'ocupació de rescissió de contractes de treball, dins de l'any anterior a la data d'entrada en vigor d'aquesta ordre, podran obtenir un milió de pessetes per cada treballador que les constituïsca o que s'incorpore a elles, com a soci de treball.  
3. Podran obtenir una subvenció de 6 punts de reducció en els interessos de préstecs destinats a finançar inversions necessàries per a la constitució de cooperatives i societats anònimes laborals.  
4. Assistències tècniques: per a la realització d'alguna de les actuacions següents:  
- Contractacions de directors, gerents, tècnics, per un període màxim d'un any.  
- Estudis de viabilitat, organització, comercialització, diagnosi i altres d'anàloga naturalesa.  
- Auditories i informes econòmics  
En aquests casos l'import de l'ajuda podrà ascendir fins al 100% del cost.  
5. Cost dels avals necessaris per garantir operacions creditícies destinades a la inversió en actius fixos.  
Les anteriors ajudes es concediran sempre que el projecte tinga viabilitat tècnica o financera i fins un màxim de quatre milions de pessetes per soci o cooperativista.  
- Documentació:  
Les sol·licituds d'ajudes es formularan en els impresos establerts a aquest efecte, als quals s'adjuntarà la documentació que a continuació s'especifica:  
1. Còpia del número d'identificació fiscal.  
2. Còpia simple o fotocòpia compulsada de l'escriptura de constitució de la cooperativa o societat anònima laboral, degudament inscrita en el registre corresponent.  
3. Memòria sobre la finalitat objecte d'ajuda i justificació de la seua necessitat, incloent-hi el programa d'actuació.  
4. Relació de socis i treballadors.  
5. Còpia compulsada del contracte de préstec, o certificat de l'entitat de crèdit relatiu a la seua concessió i característiques, en el qual es faça constar que l'operació s'acull al convenit subscrit amb aquesta finalitat.  
6. En els casos en què l'ajuda siga d'assistència tècnica per a la contractació de directors, gerents o tècnics, s'adjuntarà a la petició una fotocòpia compulsada del contracte de treball i de l'alta en la Seguretat Socials del contractat.  
7. Si l'ajuda és per a estudis o auditories, caldrà aportar, en el moment de presentar la sol·licitud, l'estudi objecte d'ajuda, així com la factura de l'empresa o del professional que el realitze.  
C) Autoocupació.  
S'entendrà com a treballador autònom aquell que, pel seu compte, realitza de forma habitual, personal i directa una activitat econòmica amb finalitat lucrativa, sense subjecció, per això, a contracte de treball i encara que utilitze el servei remunerat d'altres persones. No tindran aquesta consideració els qui, participant en societats mercantils, a més d'aportar-hi capital, figuren en els seus òrgans d'administració com a càrrecs amb facultats executives.  
- Ajudes:  
1. Els treballadors que s'establisquen com a autònoms o pel seu compte podran obtenir un milió de pessetes.  
2. Es podran concedir subvencions de 6 punts de reducció en els interessos de préstecs destinats a finançar inversions als qui s'establisquen com a treballadors autònoms o pel seu compte, que els obtinguen d'entitats amb qui hauran subscrit el corresponent conveni. L'import dels préstecs objecte de subvenció estarà comprés entre 500.000 pessetes i 4.000.000 de pessetes. Quan el préstec siga superior a dos milions de pessetes, el peticionari haurà d'ajuntar un pla d'inversions en actius fixos.  
Aquests préstecs no podran ser cancel·lats durant el primer any de vida. Si així es fa, el prestatari quedarà obligat a reintegrar a la Generalitat Valenciana l'ajuda percebuda.  
- Documentació:  
1. Memòria de l'activitat que es realitzarà.  
2. Còpia del DNI i número d'identificació fiscal.  
3. Còpia de la demanda d'ocupació o certificació de situació de demanda expedida per l'INEM.  
4. Còpia de la declaració del IRPF de l'any anterior o declaració jurada de no ser subjecte passiu obligat a declarar.  
5. Certificat d'aprovació del préstec expedit per l'entitat creditícia corresponent.  
6. Si el peticionari constitueix o s'integra en una comunitat de béns, haurà d'aportar una còpia del contracte o l'escriptura de constitució d'aquesta i justificar haver liquidat l'impost sobre transmissions patrimonials i actes jurídics documentats.  
D) Ens locals o entitats participades per aquests.  
La participació en projectes empresarials tindrà com a finalitat l'interés social i la creació d'ocupació estable en activitats de caràcter productiu i/o serveis.  
- Ajudes:  
1. Per a la promoció d'activitats econòmiques que tinguen com a finalitat la creació d'ocupació estable en activitats de caràcter productiu i/o serveis.  
2. Per a la inversió en immobilitzat material susceptible d'ocupació i d'utilització immediata amb destinació a l'exercici d'una activitat econòmica de caràcter empresarial.  
3. En ambdós casos es podrà finançar fins al 75% de la inversió en actius fixos amb la limitació establida per la Unió Europea en projectes d'aquest tipus i sempre que el projecte tinga viabilitat econòmica i financera.  
- Documentació:  
Els ens locals que pretenguen acollir-se a les esmentades ajudes hauran de presentar la sol·licitud en el model que establirà la Conselleria de Treball i Afers Socials i hi hauran d'adjuntar la següent documentació:  
1. Acreditació de la personalitat jurídica amb què actua l'entitat sol·licitant i de l'acord de l'òrgan competent pel qual s'autoritza la presentació de la sol·licitud.  
2. Memòria en la qual desglossen els apartats següents:  
a. Actuació que es projecta i la seua justificació per objectius.  
b. Memòria o projecte visat per un tècnic competent. Quan s'adquirisquen béns d'equip o de maquinària, caldrà adjuntar les factures pro forma.  
c. Pressupost total de l'actuació, detallat per partides, conceptes i exercicis anuals.  
d. Fonts de finançament, amb desglossament dels recursos propis i aliens.  
e. Termini de realització de l'obra o servei.  
f. Programa d'actuació que garatisca l'execució de les obres en els exercicis per als qual es concedisca la subvenció.  
3. Certificat emés pel secretari/interventor de l'ajuntament o de l'entitat sol·licitant, de l'existència de crèdit suficient.  
E) Prejubilacions de treballadors.  
- Ajudes:  
Finançament total del cost dels convenis individuals de cotització subscrit a aquest efecte pels treballadors amb la Seguretat Social, segons estableix l'Ordre del Ministeri de Treball i Seguretat Social de 18 de juliol de 1991. Les treballadors hauran de ser aturats, haver obtingut el subsidi per atur de majors de 52 anys en la data de publicació d'aquesta ordre i haver rescindit la seua relació laboral amb empreses del sector tèxtil de la comarca de la Costera en virtut d'un expedient de regulació d'ocupació durant els últims dotze mesos previs a l'entrada en vigor d'aquesta ordre.  
- Documentació:  
Els treballadors que pretenguen acollir-se a aquestes ajudes ho faran en el model establert a aquest efecte, al qual adjuntaran la següent documentació:  
1. Còpia del DNI i de la cartilla de la Seguretat Social.  
2. Còpia compulsada de la resolució de la Tresoreria de la Seguretat Socials per la qual s'aprova el conveni especial de cotització.  
3. Còpia de la resolució de concessió del subsidi per atur per a majors de 52 anys.  
4. Còpia de la resolució d'aprovació de l'expedient de regulació d'ocupació.  
Article quart. Requisits dels treballadors  
a. Residir, en la data de publicació d'aquesta disposició, en algun municipi de la comarca de la Costera.  
b. Estar inscrit com a aturat en l'oficina d'ocupació del INEM amb la deguda actualització de la targeta de demanda d'ocupació. S'hi donarà preferència als treballadors excedents d'empreses del sector tèxtil de la comarca de la Costera.  
c. No tenir relació conjugal, o de parentesc, per consanguinitat o afinitat, fins al segon grau amb l'empleador o amb qui ocupe llocs d'alta direcció en l'empresa, si són entitats o persones jurídiques els sol·licitants. Aquesta incompatibilitat no es donarà quan es tracte de cooperatives i societats anònimes laborals.  
d. Quan es tracte de treballadors que s'establisquen com a autònoms o pel seu compte, no haver iniciat l'activitat abans d'instar les ajudes, ni estar constituïts com a empresaris autònoms dins de l'any anterior a la data d'entrada en vigor d'aquesta disposició.  
Article cinqué. Requisits i obligacions dels empleadors  
1. Realitzar una activitat de caràcter empresarial o professional establerta en la comarca de la Costera.  
2. Estar al corrent en les seues obligacions fiscals i amb la Seguretat Social o tenir concedit pels organismes competents un ajornament o qualsevol altre benefici fiscal o social.  
3. Per al cas que el contracte efectuat siga de caràcter indefinit, l'empleador tindrà l'obligació de mantenir el lloc de treball creat un mínim de tres anys.  
4. En el supòsit que el treballador contractat cause baixa en l'empresa, aquesta n'haurà de contractar un altre, que reunisca idèntics requisits en el termini màxim d'un mes comptador des del cessament de l'anterior, fins al compliment total de la duració del contracte subvencionat.  
Article sisé. Procediment  
Les sol·licituds de subvenció es presentaran a la Direcció General d'Ocupació i Economia Social, en els model oficials que es facilitaran en aquesta i adjuntant-hi, en exemplar doble, la documentació que s'especifica en l'article 3, sense perjudici del que disposa l'article 38 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.  
Quan la documentació aportada en l'expedient siga incorrecta o estiga incompleta, la Direcció General d'Ocupació i Economia Social requerirà l'interessat perquè, en el termini de 10 dies presente la documentació pertinent o repare la falta, amb l'advertiment que, si no ho fa així, se'l considerarà desistit en la seua petició i s'arxivarà la seua sol·licitud sense més tràmit.  
Article seté. Competència, resolució i recursos  
Escaurà a la Direcció d'Ocupació i Economia Social instruir els oportuns expedients administratius i al director general d'Ocupació i Economia Social dictar les resolucions que escaiguen en aquests.  
El termini màxim per dictar resolució s'estableix en sis mesos des de la sol·licitud; aquesta es considerarà desestimada si no es produeix una resolució expressa dins del termini abans esmentat.  
Les resolucions a què es refereix el paràgraf anterior no exhaureixen la via administrativa i en contra seu es podrà interposar un recurs ordinari davant el conseller de Treball i Afers Socials, en el termini d'un mes des de la notificació de la resolució escaient.  
Article vuité. Pagament i justificació  
A) Ajudes a la contractació  
1. Comprovada la documentació, es procedirà al pagament de la subvenció d'una sola vegada, quan s'hauran justificat els requisits establerts.  
B) Ajudes a empreses d'economia social.  
1. El pagament de l'ajuda en concepte de subvenció financera s'abonarà una sola vegada, amb la presentació prèvia del corresponent contracte de préstec.  
2. A fi de procedir al pagament de les ajudes en concepte d'assistència tècnica per contractació de gerents, tècnics, etc., caldrà aportar les nòmines i els documents de cotització a la Seguretat Social i, quan es tracte d'estudis, auditories, plans de viabilitat, etc.; caldrà aportar aquests, i també la factura corresponent emesa per l'empresa o persona física que l'haguera realitzat.  
3. Les ajudes per incorporació de socis es faran efectives d'una sola vegada, amb la justificació prèvia dels requisits establerts.  
C) Ajudes a l'autoocupació.  
Perquè es faça efectiu el pagament, que serà d'una sola vegada, els beneficiaris hauran d'acreditar l'inici de l'activitat laboral pel seu compte i, si s'escau, l'alta en el corresponent règim especial de la Seguretat Social.  
Les subvencions concedides en concepte de reducció d'interessos es lliuraran directament i d'una sola vegada a l'entitat creditícia pertinent, la qual practicarà l'amortització del principal en la quantia d'aquelles.  
D) Ens locals o entitats participants per aquests.  
Amb caràcter general, el pagament de qualsevol quantitat exigirà la justificació prèvia per al seu lliurament i en la resolució es determinarà la documentació necessària a aquest efecte.  
No obstant això, en el cas que els beneficiaris siguen les administracions locals, el pagament es realitzarà de la forma establerta per la vigent Llei de Pressupostos de la Generalitat Valenciana per a l'exercici de 1995.  
El termini màxim de justificació de les inversions en immobilitzat material serà de 12 mesos, comptadors des de la notificació de la resolució de concessió.  
E) Prejubilacions de treballadors.  
El pagament de les esmentades ajudes es podrà fer efectiu, en la forma que determine la resolució que la concedirà, anualment amb la justificació acreditativa exigida en la resolució de concessió o bé amb a la presentació dels rebuts de pagament que estableix la Tresoreria de la Seguretat Social.  
Article nové. Compatibilitat de les ajudes  
L'import de les ajudes que es concedisquen en virtut del que disposa aquesta ordre no superaran els límits establerts per la Unió Europea per a les ajudes directes de l'estat.  
Les ajudes establertes per aquesta disposició seran incompatibles amb qualssevol altres de la mateixa naturalesa establertes per altres administracions públiques.  
Article deu. Dotació pressupostària  
Les subvencions regulades per aquesta ordre, s'atendran a càrrec del programa pressupostari 322.10 i tindran una dotació pressupostària per a l'exercici de 1995 de 128.415.880 pessetes, de les quals 103.122.765 pessetes seran a càrrec de la línia de subvenció 421/000/95 i 80.248.108 pessetes a càrrec de la línia 703/000/95.  
Article onze. Control, avaluació i seguiment de les ajudes  
Escaurà a la Direcció General d'Ocupació i Economia Social dur a cap la funció de control de les subvencions concedides, així com l'avaluació dels diversos programes en el seu conjunt i el seguiment d'aquests en el seu àmbit.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de Treball i Afers Socials, fins i tot la contractació amb tercers i la col·laboració, en el marc que escaiga, de la Inspecció del Ministeri de Treball i Seguretat Social.  
Article dotze. Reintegrament o minoració de les ajudes concedides  
En el cas que els destinataris de les ajudes incomplisquen l'obligació de justificació de la destinació de les concedides, obtinguen la subvenció sense reunir les condicions requerides per a això, incomplisquen la finalitat per a la qual va ser concedida la subvenció o incomplisquen qualsevol de les condicions o dels requisits imposats als beneficiaris per la normativa reguladora d'aquestes subvencions o per la mateixa resolució de concessió, hauran de reintegrar les quantitats percebudes, amb els seus corresponents interessos des del moment de la percepció.  
DISPOSICIó ADDICIONAL  
Primera  
Aquesta ordre tindrà vigència durant els exercicis pressupostaris futurs, sempre que, conformement a la llei de pressupostos corresponent, existisca crèdit per a atendre les actuacions previstes en l'ordre. Amb aquesta finalitat, la Conselleria de Treball i Afers Socials publicarà, al començament de cada exercici, els crèdits que hauran de finançar aquestes actuacions i quedaran en tot cas subjectes les seues prescripcions a les normes pressupostàries i de la hisenda pública vigents.  
Segona  
En allò no previst en aquesta norma regirà el que disposa l'ordre de 30 de desembre de 1994, de la Conselleria de Treball i Afers Socials, per la qual es regulen diverses mesures de foment d'ocupació per a l'exercici de 1995.  
DISPOSICIONS FINALS  
Primera  
Es faculta el director general d'Ocupació i Economia Social per a dictar totes les resolucions que calga per al desenvolupament del que disposa aquesta ordre.  
Segona  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana, sense perjudici de les autoritzacions necessàries d'acord amb el dret.  
València, 26 de setembre de 1995  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI